ฝ่ายค้าน เตรียมนำข้อมูลหลังอภิปรายทั่วไปดำเนินการต่อ หลังมีหลายเรื่องที่มีลักษณะของข้อเท็จจริงของการกระทำผิดกฎหมาย
นายแพทย์ ชลน่าน ศรีแก้ว ผู้นำฝ่ายค้านในสภาผู้แทนราษฎร กล่าวว่า หลังเสร็จสิ้นการอภิปรายทั่วไปโดยไม่ลงมติแล้ว จากนี้อยู่ในกระบวนการที่ต้องหารือกันเพราะมีหลายเรื่องที่มีลักษณะของข้อเท็จจริงของการกระทำผิดที่ปรากฎว่าพบการกระทำผิดและเข้าข่ายลักษณะต้องห้ามตามกฏหมาย เช่น การปกปิดข้อมูลการแพร่ระบาดของโรคอหิวาต์แอฟริกาในสุกร (ASF) เนื่องจากหลักฐานที่ได้มาเป็นหลักฐานเชิงประจักษ์ว่าเมื่อมีการเกิดโรคแล้วมีวิธีการที่จะป้องกัน แต่รัฐบาลกลับไม่ยอมรับว่าเกิดการแพร่ระบาดของโรค ASF และไม่ยอมประกาศให้เป็นโรคแพร่ระบาด ดังนั้นจึงเป็นการส่อให้เห็นว่าเป็นการละเว้นการปฏิบัติหน้าที่ตามกฏหมาย ตามมาตรา 157 ซึ่งจะยื่นฟ้องหรือไม่จะต้องหารือกันอีกครั้งว่าจะดำเนินการเลยหรือไม่หรือจะนำไปเป็นประเด็นในการยื่นขอเปิดการอภิปรายไม่ไว้วางใจตามมาตรา 151 และสำหรับประเด็นอื่นๆ ต้องดูในรายละเอียดว่าจะต้องดำเนินการต่อไปอย่างไร เช่น นำการอภิปรายของสมาชิกมาขยายและเผยแพร่ต่อให้ประชาชนได้รับทราบว่าเจตนารมย์ในการอภิปรายครั้งนี้ว่าเป็นการอภิปรายเพื่อปกป้องคุ้มครองประชาชนและสิ่งที่รัฐบาลควรทำเป็นอย่างไรผู้นำฝ่ายค้านในสภาผู้แทนราษฏร ยังกล่าวถึงการเตรียมอภิปรายร่างพระราชบัญญัติประกอบรัฐธรรมนูญว่าด้วยพรรคการเมือง และร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส. ว่า จะพยายามแสดงให้ที่ประชุมร่วมกันของรัฐสภาได้เห็นถึงหลักการและเหตุผลของกฎหมายให้มากที่สุดว่าจะเป็นประโยชน์ต่อสถาบันพรรคการเมือง และชี้ให้เห็นว่ากฎหมายลูกฉบับใหม่นี้บุคคลภายนอกพรรคการเมืองสามารถชี้แนะและให้คำปรึกษาได้